정조 18년 · 목
禮曹啓言今甲寅年京外孝烈人報來者臣鍾顯與前參判徐邁修參議尹行恁相議分等報于議政府如署經之例各爲別單書入○孝子施閭秩西部故嘉善金重鎰十歲以前已諳其祖父母嗜好之物親往市肆朝夕求貿手自烹炙俾得適口其父疾篤嚼指進血以甦數日之命其葬也身自負土封植瑩域事其母不以家貧而儉其服食尤嚴於祭祀之禮每逢忌日先期齋沐手滌鼎俎達宵哀慕母病六七年衣不解帶嘗糞以驗露禱願代竟遭其喪則却食吐血幾至滅性居廬時有黑島晨夕來集隣里皆謂孝烏病積於哀疚竟不起西部故縣監朴海壽幼失所怙事其祖父凡所欲爲者無不盡心有病則頃步不離其祖父恐傷其至誠雖疾病沈頓勉進藥食其母沈病五十年粥食調進饌味烹餁無不親自爲之或辮髮捫蝨或手縫衣裳遭艱之後因積瘁成疾竟不起中部故良人林春馥自兒時有至行肌膚有損必涕泣愛惜及長供甘旨必盡其誠其母患瘡藥餌無效春馥聞經驗者言宜餌人肉乃割服內肉一塊作丸以獻每日下數三次病果得瘳復延壽一紀而終春馥執喪如禮侍墓啜粥食鹽三年如一日松禾故折衝楊貞榦年甫五歲其父死於丙子之亂貞榦平生坐不北向素服素食事母至孝及喪哀毀骨立旣服闋又追服父喪三年嘗以未復父讎爲恨自稱差堂每戒家人曰吾死愼勿厚葬事盲兄如事嚴父其孺慕之誠到老愈篤○烈女施閭秩中部故主簿安思一妻秦氏其夫患奇疾沈淹六載調護奉養殫誠竭力其勤勞若瘁常人所不堪而處之裕如及其歿也手縫衣衾整治喪事旣卒含斂召子女至前訣曰汝曺皆已長成吾年踰五十人事粗足何忍苟活不遂吾志而使夫子莫養于下也遂取被蒙面閉口絕水飮者九日忽起問曰此何刻也曰酉矣秦氏曰必復我於戊以思一之復於戊也至戌乃絕東部故學生沈魯曾妻曺氏十三歲父母議婚於沈氏而未之決又求他處曺氏忽病甚日嘔血其母强問之乃曰議婚而不我聞可也旣聞之今若他求唯有死耳父母奇之卒歸沈氏其夫病革謂其父曰夫病將不救女已決死又曰女旣無嗣近族無可子者不必立後又不必立主也及其夫死服毒垂盡傍人爲之披髮曺氏曰吾今死矣安用披髮家人强進解毒之藥曺氏曰鬼事且迫非藥可甦是夜不起南部故通德郞任健常妻李氏夫嬰奇疾數十年扶護不懈其沈憂隱痛有非兒女所堪及夫終勺水不入口舅持糜粥而泣曰汝不可少須更無死以慰我將死之心乎李氏泣而强飮旣而治女工備舅歲製曰未亡之一死決矣但不忍以一已之痛重慽舅心且我在舅家無一事自效庶幾盡心於此少報舅恩奧二年其舅病卒親檢衣食躬辦奠需旣葬夫祥且近待家人盡睡自懸于椸架家人覺而救之已死矣開城府故士人朴聖俊妻薛氏十五而嫁夫病沈痼盡賣衣服日供藥餌夜則禱天願以身代二年如一日送終衣食竭誠精備及其夫皐復之日盡用手逢者虞祭翌日飮藥而歿驪州故學生金獻材妻洪氏夫疾革惟一女在洪氏沐浴整衣服謂其女曰吾三從已絕生亦何爲喪事所需一一指授遂取藥幷命於一日之內襲斂引葬皆與之同日報恩故士人李臣祿妻成氏其夫遘疾廢食禱天及疾革斂襲衣服親自精縫及其葬日終宵慟哭淚盡繼血乃自葬日五日絕食終爲殉節於卒哭之日尼城故學生尹最基妻李氏于歸之後克守敬戒之訓及其夫喪斂襲之具手自精縫入棺之夕乘家人之睡吞砒末飮鹽液潛入殯側一聲長號而絕連山故學生金在瑾妻任氏其夫嬰疾殫誠救護竟至不起逮夫葬時書置訣母書於枕邊引繩結脰從容自哉昌寧故士人柳潗妻李氏其夫遘癘而歿李氏哀毀中其姑又患癘至誠救護日夜祝天姑病旣安夫葬已完遂從容飮藥而歿靈光故士人曺榮八妻崔氏及嫁其夫周年而得疾遽歿崔氏手治斂具以殯及定葬期澡濯更衣自具役夫酒食托其夫弟優貿壙灰距葬前四日家人皆上山始役入殯房以絞帶自縊又以麻索繫其端繞樞而引之端坐而逝遂與其夫同日而葬海州土校李宗培妻金召史夫死之日引刀自栽人有救之堇得不死初終之節手自料理旣葬後苟延咎刻之命以奉朝夕之奠及其再朞盛備奠物至誠行癸悉請隣黨分饋餕餘待其人散夜深之後吞藥自盡醴泉故士人宋運赫妻蔡氏其夫交拜禮畢後輿疾還家蔡氏爲救病歸于夫家調護諸節極盡誠意竟至不救則一聲長痛絕而復甦手治斂具盡以婚時衣納棺中只留一襲曰留俟他日自其後不換衣裳不爲梳洗擁食委臥竟以自盡晉州故士人姜儼妻柳氏成婚翌年其夫在家犯染忽然心動歸于晉之本家纔及本村訃使亦到柳氏號慟奔哭憑尸而語曰過三月相見蓋有娠七朔也自此亂髮覆面血淚濕苦雖兄弟未嘗擧顏而對惟舅姑至則輒垂淚而言曰新婦命簿一未供廚下之養乃躬執粥飮而進之又手製新衣而獻之及解娩不食五日而死平壤故學生楊鎭祚妻李氏其夫死李氏煮粥餉姑婉辭寬慰乘其姑困睡抽身出外奄然自決留諺簡一封以勤力養姑勉其夫之兄又以銀釵一股還之父母使替顏面及其斂時始見右手刀痕到骨必是其夫病時出血灌口者也殷山故士人趙鴻逵妻李氏其夫病死送終之節殯斂之具必合於禮曲慰舅姑之心及夫成服之日仰藥抱棺而逝施善驛吏辛六三妻金召史其夫病幾殊血指灌口旣死親栽斂具日後雖欲栽其可得乎及葬騎牛隨柩自倒山岸賴傍人救得不死其夫嘗負債王督之泣曰不可使旣骨者煩人舌端遂晝夜自織鬻而償債其後粒米不入口取鹽水和毒而飮死楚山故士人咸致禧妻李氏其夫病劇土傍扶持勺飮不入口祝天禱星冀其萬一矣至於難醫之境則盥手入于祠堂告曰以婦之身代某之命遂飮藥自盡翌日其夫亦死遂同日同穴而葬○孝婦旌閭秩和順御營軍黃先白母崔召史其家失火崔召史驚起之際其姑年近八十氣力已衰不能起動背貧突出於火熖之中姑媤兩人俱爲爛死而背負之形死後猶然見者莫不感歎○忠臣贈職秩宜寧故義士曺士男壬辰之亂赴郭再佑軍砥江之捷倭船蔽江則乃先登上船揮劍亂斫舟中之賊片時勦滅有一倭隱積屍重跟刺之士男旋斬其倭未殊而返再佑大慟曰吾之戒君正爲此也士男少無慽容曰丈夫死何足恨但裹革故里母使老父傷懷卽投刃而絕淸道故縣監朴瑀年十七當壬辰之亂赴朴慶傳軍戰輒先登甲子适變屬南以興拒戰㨋灘多斬獲功參振武原從功丙子自藍浦任所罷官家居聞淸兵犯畿率子尙龍及二僮馳赴忠淸兵使李義培之師至雙須過賊奮力博戰流失洞胸死於軍前尙龍覓屍閱月而葬面色如生○孝子贈職秩西部故持平申曮孝友之行得之天賦渾舍遘癘曮亦染痛其母病尤㞃强疾侍湯三斫指進血及遭故哀毀成疾幾不勝喪其父年滿九耋患痢嘗糞以驗及遭父喪哀毀之狀感動傍人孤露以後或當夢寐必呼父母唯喏之聲宛如平昔及至晩年無夜不然東部故通德郞李宗訥母纏奇疾濱危者十載每日嘗糞以試苦歇且別造大針每當氣塞之時刺指出血以潤母喉便卽回甦延壽十年及喪啜粥三年積城故同知郭泰義其子景喆泰義父病劇斷其一指半日回甦後一年復劇嘗糞驗其甘苦刺掌而注口末乃手無完膚及喪斂葬饋奠備盡其誠其子景喆幼而篤孝泰義嘗患疽幾遍背根因景喆吮之數月得瘳齒牙搖落人皆謂吮疽而齦腐云父施贈職子施食物之典尙州故士人金仁俊母嬰奇疾所指進血及其居喪哀擗號苦人不忍見以老父在堂不得廬墓日至墓所展省號哭來往十里三年如一日斯毀臨絕之際遺戒家人只用布衣簿板兄弟三人同居一室牛馬田庄未有分限奴僕器皿不各名號鄕人化之尙州故學生成虎章年六歲父嬰奇疾思食眞苽時値非節虎章遑遑四求竟得三顆於經霜枯蔓之中進之病遂痊可一家忠孝世濟其美至若親患時斷指嘗糞等事特其一節隣里感化善山故士人金景淑年八當戊甲之亂其父從征景淑亦從之左右捍衛父嘗羅風疾及喪遇大風必侍墓側或終日憂遑或通宵前火泣有若護疾者前後親喪六年啜粥晨昏廟謁一日不廢父病咁有魚雉之感而未嘗自道平壤故學生崔光澤其父病臥三月每嘗其糞晝夜祝天願以身代及將終血指以灌得甦半日其母病亦如之前後兩喪兩次斷指六年廬墓興陽故生員朴燦瑛父以本疾彌留藥餌之方扶護之節靡不用極及疾革血指以進及喪廬墓三年積哀成疾及免喪沈痼遂不起南平故士人洪益采五歲失所怙攀擗如成人七歲讀慈烏夜啼之詩泫然不忍讀有斷祖母早寡而事之如親母每當父忌必平涼子白布帶素食齋宿終其月及遭母喪墓在一舍之地而間日徒步號哭盡哀行路悲之村中樵牧感而相戒曰有犯洪孝子墓樹者無人心也德山故士人尹健厚自幼孝親根於天性及失所怙每見其手蹪必掩卷鳴咽事偏母隨事盡誠欲適寒溫躬自爇堗當其病危跣足泣血經夜禱天竟得復常及遭母喪哀毀盡禮仍以滅性禮山故學生兪漢八採薪販市以養其母母病思食薺菜往田號泣薺芽自茁採以供之母且病癰口吮其汁漸至危篤斷指灌血以延數日之命忠州故學生洪致範事親怡愉甘旨之供未嘗暫弛不時之果難求之魚輒皆求買無所不供遠近聞之必得魚果之貴者要其往來之路售之至今爭傳洪孝子買魚果之處且當夏月嘗多蚊虻親不安寢則設帳戶外以身替當遍體流血不知其若丁父憂哀毀逾常終至澌沒○孝子給復秩中和故出身劉漢柱其父病劇斷指灌血得延數日之命其後遭喪啜粥六年晝夜號泣原州故業儒郭達然年甫十五火賊劫其家父仆于地達然挺身冒刃翼蔽其父身被數十創抱父號泣乞活父命賊徒憐而不忍害遂以所掠衣服覆身而去父免死嫡第年幼家貧自奉嫡母躬執樵牧事親居喪見稱於鄕里高城校生張隱老味年十一隨父入山有虎囕其父而去隱老味一手抱其父一手鞭其虎呼哭而喝之虎捨之而退蹲熟視隱老味拔其父腰間鎌子揮斥而護父還家囕傷處危若則至誠吮毒屢試藥物竟得差復同福民人李世玉其妻朴氏其子奇甲權甲大甲英甲其奴西味世玉早喪父奉養偏母漁撨奉供甘旨無闕其母遘疾藥餌之節靡不用極及病危篤割指灌血其妻朴氏與其穉妹爭割其指延得五日之命居喪哀毀逾節世玉得病醫藥無效一妻四子祈天祝地願以身代其妻先割其股長子奇甲亦割其股二子權甲三子大甲爭割其指四子英甲繼割其股連以皿次第灌口有頃回甦血脈如常朴氏之病奇甲又割右股灌血其口以績已絕之命其奴西味亦爲觀感父病割股延活縷命世玉施以復戶其妻朴氏及四子一奴施以食物之典豐德香炭軍朴茂金賃傭之暇捕魚賣薪以供甘旨及其臨死斷其指旣絕復甦至延八日之命○烈女給復秩平壤故士人金湜妻張氏其夫沈疴竭誠救護願以身代而醫云若用人肉可得其效張氏齋沐割股作炙而饋之再割其股和藥而飮之得延八朔之命竟至不救則泣血三年哀毀踰節暴露霜雪逐日省墓四卽衣服一如事生之儀燒於墓前終始如一且其父之病殊䂨指灌血回甦五日○孝婦給復秩砥平故學生趙聖觀妻韓氏孝行之卓異爲鄕隣之著稱其姑之遘癘也妯娌竝令出避獨自侍側晝夜殫誠得延其命雖於常時供養之節未嘗或懈四十餘年如一日○孝子食物秩長淵童蒙河龜徹二徹兄弟龜徹年今十三歲二徹年今七歲鄕品庶族也誠孝之心出於天性鄕里稱之其父素患疝氣溺道全塞氣息已絕兩兒在傍號哭暫時不離手以摩之口以吮之晝夜不懈溲溺始通氣脈忽甦以至宿病之快差遠近稱歎目之以河家二孝